**Parathënie**

Qeveritë në të gjithë botën tani e kuptojnë që partneritetet publik-private (PPP) mund të jenë një opsion i rëndësishëm për të ndihmuar në përmbushjen e nevojave të infrastrukturës dhe shërbimeve themelore dhe njëkohësisht në uljen e varfërisë. Duke bashkuar ndërtimin dhe ofrimin e shërbimeve, PPP-të ofrojnë mundësinë për llogaridhënie më të mirë, inovacion më të madh dhe efikasitet afatgjatë. Mirëpo, për të siguruar përfitimet e synuara nga PPP-të, nëpunësit dhe drejtuesit e sektorit publik duhet të zhvillojnë dhe mbajnë aftësi dhe kapacitete për të identifikuar, vlerësuar dhe prokuruar PPP-të - dhe, pasi projekti të jetë funksionalizuar, të menaxhojnë kontratën dhe kushtet rregullatore.

Bankat shumëpalëshe të zhvillimit dhe institucionet e tjera e kanë njohur këtë nevojë që para shumë kohëve. Kjo është arsyeja se pse, disa vite më parë, filluam të mendojmë se si të rrisim profesionalizmin në mesin e profesionistëve të lëmisë së PPP-së në tërë botën.  Shkëmbyem mendime lidhur me mënyrat se si një program certifikimi, i krijuar me kontribut të drejtpërdrejtë nga institucionet tona, mund të transformojë tregjet në zhvillim dhe ekonomitë në zhvillim duke rritur cilësinë e të gjithë PPP-ve.  Konkretisht, qëllimet tona ishin standardizimi i qasjeve të institucioneve tona, mbulimi i temave në mënyrë të barabartë dhe sigurimi një strukture të qëndrueshme të realizimit.

Vizioni ynë u materializua përmes kredencialeve Profesionist i certifikuar i PPP-së (CP3P) dhe Udhëzuesin e APMG-së për Certifikim për PPP, të cilat së bashku ofrojnë bazën për përparim që ne synojmë të arrijmë në PPP. Në mesin e qëllimeve të tjera, kjo përpjekje e re definon një tërësi thelbësore të aftësive që u nevojiten anëtarëve të ekipit të projekteve të PPP-së, dhe ofron gjuhë të përbashkët për procesin e PPP-së, që hap rrugën për mirëkuptimin e përbashkët dhe pritshmëritë e duhura. Ky është hapi i parë dhe më i rëndësishëm në krijimin dhe ekzekutimin e PPP-ve efektive dhe me perspektivë në të gjithë sektorët dhe rajonet.

Specialistët e përfshirë në të gjitha fazat e projekteve të PPP-së - përfshirë punonjësit e sektorit publik, këshilltarët dhe ekspertët financiarë dhe ligjorë, në mesin e shumë të tjerëve - do të përfitojnë jashtëzakonisht shumë nga sigurimi i kredencialeve CP3P. Individët që posedojnë kredencialet sinjalizojnë ekspertizën e tyre në praktikën e PPP-ve, e cila u jep organizatave që punësojnë këta profesionistë të kualifikuar më shumë kredibilitet në treg, duke demonstruar aftësinë teknike të atyre që janë caktuar të punojnë me nismat e PPP-së.

Udhëzuesi i AMPG-së për Certifikim për PPP, i cili përgatit studentët për provimin për kredenciale CP3P, është resursi i kompletuar për PPP - një manual referimi shterues në fushëveprim, i përpiktë në shtrirje, dhe i palëkundur në vëmendjen që iu kushton detajeve. Veçohet nga materialet e tjera burimore mbi PPP sepse Banka Aziatike e Zhvillimit (ADB), Banka Evropiane për Rindërtim dhe Zhvillim (BERZH), Banka Ndër-Amerikane e Zhvillimit (IADB) përmes Fondit të saj Shumëpalësh të Investimeve, Banka Islamike e Zhvillimit (IsDB) dhe Grupi i Bankës Botërore (WBG) zgjodhën me kujdes ekipin udhëheqës të autorëve, së bashku me tetëdhjetë kolegë recensues, të cilët shkruan dhe shqyrtuan secilën pjesë. Këta shkrimtarë dhe recensues janë ekspertë të PPP-së me përvojën më të fundit dhe afatgjatë në sektorin privat dhe në transaksionet e sektorit publik në të gjitha industritë dhe rajonet. Kontributet e tyre të gjera dhe të thella në Udhëzuesin e APMG-së për Certifikim për PPP u sigurojnë lexuesve qasje në materiale, raste studimore dhe informacione të tjera të cilat, në disa raste, nuk janë botuar më parë.

Programi i APMG-së për Certifikim për PPP, i cili përfshin kredencialin CP3P dhe Udhëzuesin e APMG-së për Certifikim për PPP, është zhvilluar nga APMG. Kjo është një risi e ADB-së, BERZH-it, IADB-së (përmes Fondit të saj shumëpalësh të investimeve), IsDB-së dhe WBG-së. Instrumenti Këshillëdhënës për Infrastrukturën Publik-Private (PPIAF) ofron mbështetje financiare për këtë projekt.

Përpjekjet e palodhura të shumë individëve mundësuan këtë program dhe ne veçanërisht duam të falënderojmë Jyoti Bisbey të Grupit të Bankës Botërore (mbështetur nga Elena Timusheva), e cila drejtoi këto përpjekje.  Anëtarët e komitetit drejtues, përfshirë Trevor Lewis (ADB), Mathew Jordan-Tank (BERZH), Jean-Alexandre Blanchard (BERZH), Dennis Blumenfeld (MIF i IADB), Fida Rana (IsDB), Angelo Dell'Atti (WBG / IFC) , dhe Clive Harris (WBG) ofruan udhëzimet e duhura në kohë të duhur, duke përfaqësuar këndvështrimin e institucioneve të tyre, teksa shfaqën njëkohësisht mirëkuptim lidhur me atë se çfarë nevojitet për të bashkuar forcat për këtë iniciativë.

Kur organizatat tona u bashkuan për të mbështetur Programin e APMG-së për Certifikim për PPP, duke ofruar kohën, ekspertizën dhe mbështetjen financiare, ne e bëmë këtë duke besuar se tregjet në zhvillim dhe ekonomitë në zhvillim nuk kanë mundësi të humbin më shumë kohë në realizimin e potencialit të tyre përmes PPP-ve. Ne e mbështesim këtë qasje për edukim dhe trajnim në PPP si një hap thelbësor përpara, që do të shpie në një epokë të PPP-ve edhe më efektive, me një gamë më të gjerë dhe më të qëndrueshme në mbarë botën.

Ryuichi Kaga ADB, David Bloomgarden, MIF nga IADB

Thomas Maier, EBRD              Francois Bergere, PPIAF

Dr. Walid Abdelwahab, IsDB Laurence Carter, WBG